Pravoslávna bohoslovecká fakulta Prešovskej univerzity v Prešove

Pravoslávna bohoslovecká fakulta Prešovskej univerzity v Prešove (skratka PBF PU) je jedna z fakúlt Prešovskej univerzity v Prešove. Jej hlavým poslaním je vedecký výskum v oblasti pravoslávnej teológie, príprava študentov na prácu pravoslávnych duchovných a rozvíjanie a šírenie pravoslávnej duchovnosti a kultúry v duchu cyrilometodského dedičstva. Je jedinou pravoslávnou teologickou fakultou v strednej Európe.

 História fakulty 
Pravoslávna bohoslovecká fakulta vznikla v roku 1950 ako samostatná teologická škola s pôsobnosťou pre celé Česko-Slovensko. V roku 1990 sa stala súčasťou UPJŠ v Košiciach a napokon od roku 1997 až do súčasnosti je súčasťou Prešovskej univerzity v Prešove. Sídli v historických priestoroch Szirmayovej kúrie na ulici Masarykova 15, pričom okrem historickej budovy priestor fakulty tvorí aj záhrada, priestranný dvor, kaplnka a parkovisko. Nachádza sa v blízkosti pravoslávneho katedráleho chrámu sv. kniežaťa Alexandra Nevského a Pravoslávneho kňazského seminára sv. Jána Teológa (PKS), čím spája náuku s praxou. Súčasťou fakulty sú od roku 2013 aj moderné patristicko-filologické a sociálno-psychologické laboratóriá.

 Zameranie fakulty 
Pravoslávna bohoslovecká fakulta sa zameriava najmä na vedecký výskum v oblasti teológie, cirkevných dejín v duchu moderného teologického a historického princípu ad fontes (na základe prameňov) a taktiež sociálnej práce. V rámci fakulty fungujú 4 katedry:

 Katedra biblických náuk
 Katedra praktickej a systematickej teológie
 Katedra cirkevných dejín a byzantológie
 Katedra kresťanskej antropológie a sociálnej práce

Jednotlivé katedry realizujú výskum a využívajú projekty, vďaka čomu produkujú vysokoškolské skriptá, učebnice a odborné a vedecké monografie, často v medzinárodnej spolupráci. Teologický výskum spočíva v návrate k prameňom (ad fontes), teda autentickým textom cirkevných spisovateľov antiky a byzantského stredoveku (Gregor Naziánsky, Ján Zlatoústy, Bazil Veľký, Simeon Nový Bohoslovec, Gregor Palamas a ďalší).

Katedra cirkevných dejín a byzantológie sa venuje výskumu byzantského humanizmu (Michaél Psellos), cyrilometodskej misie, ruskému religióznemu mysleniu či miestnym cirkevným dejinám 20. storočia. Pôsobia na nej  Ján Šafin a Václav Ježek. Katedra biblických náuk sa zameriava na exegézu biblických textov v pôvodnej pravoslávnej tradícii reflektujúc dynamickosť a potreby súčasnej spoločnosti.

V roku 2012 bol otvorený Inštitút gréckeho jazyka a kultúry, jediný svojho druhu na Slovensku. Jeho činnosť súvisí s nadväzovaním na tradície byzantskej vzdelanosti. Byzantskú duchovnú tradíciu prehlbuje a aktualizuje aj ikonopisecký kurz konaný na Pravoslávnej bohosloveckej fakulte, ktorý je určený ako pre študentov fakulty, tak aj pre širšiu verejnosť. Umeleckú činnosť – ikonografiu – sa fakulta snaží preniesť aj na pole sociálno-psychologické ako spôsob arteterapie určenej ľuďom s telesným či mentálnym znevýhodnením. Umenie v duchu cyrilometodskej tradície rozvíja aj Spevácky zbor Pravoslávnej bohosloveckej fakulty a mužský Byzantský zbor sv. Kassiany Hymnografky, ktoré pôsobia na pravoslávnej fakulte.

 Aktivity fakulty 
Pravoslávna bohoslovecká fakulta aj v súčasnosti pôsobí v duchu byzantskej teológie, snaží sa osloviť aj laickú verejnosť a to prostredníctvom verejných prednášok, kurzov, výstav, umeleckých vystúpení a podobne. Pozýva renomovaných svetových odborníkov v oblasti teológie či histórie na usporiadavané konferencie, no súčasťou obyčajne býva aj prednáška určená širšej verejnosti v poobedných hodinách. Takýmto spôsobom na fakulte prednášali svetovo uznávaní teológovia ako metropolita Atanasije Jevtic (Srbsko), metropolita Ilarion Alfejev (Ruská federácia), jeromonach Nikolaj Sacharov (Veľká Británia), psychológ a teológ protojerej Miloš Vesin (USA), sektológ Alexander Dvorkin (Ruská federácia), ktorému bol na Prešovskej univerzite v Prešove udelený čestný titul doctor honoris causa. Zo slovenských a českých odborníkov na fakulte prednášali historici ako medievalista Martin Homza (Katedra slovenských dejín, FiF UK v Bratislve) či rusistka Dana Picková (Karlova univerzita v Prahe).

 Osobnosti fakulty 
Na Pravoslávnej bohosloveckej fakulte pôsobili a pôsobia mnohí odborníci uznávaní na Slovensku i v zahraničí.

 prof. PhDr. Alexander Avenarius, CSc. – slovenský historik a byzantológ európskeho formátu na fakulte pôsobil od roku 1993 do roku 2004, založil Katedru byzantológie, ktorá sa neskôr rozšírila aj o oblasť cirkevných dejín
 prof. ThDr. Pavel Aleš – historik, autor vysokoškolských učebníc k cirkevným dejinám a početných štúdií, prekladateľ viacerých ruských teologických a filozofických prác
 prof. ThDr. Milan Gerka, CSc. – odborník v oblasti Starého zákona a hebrejčiny, dekan PBF PU v rokoch 19871993, rektor PKS od roku 20102021, držiteľ viacerých domácich a zahraničných ocenení (cirkevných aj univerzitných)
 Dr. h. c. prof. ThDr. Radim Pulec – Kryštof, PhD. – byzantológ, emeritný pravoslávny metropolita českých krajín a Slovenska
 prof. ThDr. Imrich Belejkanič, CSc. – teológ a historik, odborník na dogmatickú teológiu, okrem PBF PU pôsobil aj na Inštitúte histórie FF PU v Prešove, kde sa venoval najmä cirkevným dejinám
 prof. ThDr. Peter Kormaník, PhD. - teológ, liturgista, dekan PBF PU v rokoch 2000 - 2007, vedúci Katedry praktického a systematického bohoslovia v rokoch 1991 - 2011, riaditeľ Vedeckej grantovej agentúry na Slovensku v rokoch 2006 - 2023 a posudzovateľ projektov, člen mnohých rád a komisií 
 prof. ThDr. Ján Šafin, PhD. – slovenský historik, filozof a teológ, autor mnohých vedeckých, odborných a popularizačných prác z oblasti cirkevných dejín, ruskej religióznej filozofie, svetových, najmä starších ruských dejín, judaistickej histórie a dejín filozofie, prekladateľ viacerých štúdií z ruskej náboženskej filozofie, dekan PBF PU v rokoch 20112019, vedúci Katedry cirkevných dejín a byzantológie do roku 2024
 doc. ThDr. Václav Ježek, PhD. et PhD. – byzantológ, historik, archeológ a teológ, odborník na byzantský humanizmus, byzantskú teológiu, etiópsku históriu a kultúru, autor mnohých česky a anglicky písaných vedeckých prác uznávaných doma i v zahraničí, účastník viacerých teologických medzinárodných kongresov a konferencii, vedúci Katedry cirkevných dejín a byzantológie od roku 2024

 Referencie 

 Iné projekty 

 Externé odkazy 
 Oficiálny web fakulty
 Pravoslávny kňazský seminár


Kategória:Prešovská univerzita v Prešove
Kategória:Teologické fakulty na Slovensku